
			—Ve en Lluc! Ve en Lluc! Ve en Lluc! 

			Això és el que no paro de repetir des que, fa uns quants dies, em vaig assabentar que… el meu cosí ve a viure a Unicòrnia! Sí, i no és un cosí qualsevol, no: en Lluc és genial, és el millor cosí que et puguis imaginar! 

			Des de petits que hem estat superamics, carn i ungla, tal com diuen els nostres pares. Abans que jo em traslladés aquí a Unicòrnia, ens passàvem el dia maquinant coses junts. Bé, més aviat en Lluc les tramava i jo l’ajudava a fer-les realitat, perquè el meu cosí té unes idees d’allò més originals i divertides, sí, encara que als grans no els facin gaire gràcia; potser és perquè són una mica avorrits i no hi entenen gaire, de gresca, oi? 

			Total, que en Lluc ve a viure a Unicòrnia, i jo li vull donar la benvinguda que es mereix, d’una manera molt especial… I saps què se m’ha acudit? 

			Maneres de

			donar la benvinguda

			a en Lluc:

			
			✶ Convidar-lo al parc d’atraccions

			✶ Ensenyar-li l’Escola de Màgia Superior

			✶ Portar-lo a la pastisseria màgica perquè tasti els croissants de xocolata infinita

			✶ Fer un vol junts en unicorn

			Després de donar-hi voltes i més voltes i més voltes, al final he pensat que el millor seria… 

		  Una festa de pijames! 

			Tota una nit sencera junts a casa meva amb plans divertidíssims pinta bé, oi? Pizza casolana, ball de disfresses… Quina passada! 

			Serà la millor festa de benvinguda de la història. El meu cosí se’n mereix una tan especial com ell i tan màgica com Unicòrnia. 

			La idea de la festa de pijames no se m’ha acudit a mi sola, és clar. La Paula i la Sara m’han ajudat des del principi, com en tot el que organitzem. 

			No sé pas què faria sense elles! 

		  Però hi ha un petit detall que encara no hem resolt… 

			He de demanar permís als meus pares. 

			Ja sé que no es tracta d’un detallet sense importància, sinó ben al contrari, però les meves amigues i jo hem orquestrat un pla infal·lible per convence’ls que és una bona idea. 

			 

		
		  Idees boníssimes que els pares no entenen:

			
			✶ Posar una ració extra de xocolata a la llet

			✶ Deixar-nos els pantalons del pijama per sota del xandall quan fa fred

			✶ Menjar llaminadures abans d’anar a dormir

			✶ Donar iogurt a en Cai amb una cullera

			✶ Enfilar-nos a la branca més alta d’un arbre per recuperar una pilota

		  Ara només he de parlar amb els pares i demostrar-los que aquesta festa de pijames és una idea fantàstica. 

			Per aconseguir-ho, he de seguir fil per randa el pla infal·lible que les meves amigues i jo hem estat preparant tot el dia amb un d’aquells croquis que a la Sara li agraden tant i que no pot fallar. 

		  Em sembla que no t’ho he dit, però el meu cosí arriba demà, i per aquest motiu la festa de benvinguda ha de ser aquest cap de setmana. Se’ns acaba el temps! 

			M’afanyo a anar a la botiga dels pares sortint de l’escola i poso en pràctica el primer punt del nostre pla infal·lible:

			L’objectiu? Demostrar-los que soc responsable i capaç de fer una festa de pijames a casa molt ben organitzada. 

			Tal com m’esperava, trobo la mare a la caixa, atenent els clients. 

			—Com ha anat el dia, bonica? —em pregunta quan em veu. 

			—Molt bé. És al magatzem, el pare? 

			—Sí, just acaben d’arribar unes caixes de carbassons amb sidral i les està ordenant. 

			—Perfecte! Vaig a ajudar-lo —contesto, i la mare se’m queda mirant molt sorpresa amb el front arrugat. 

			Segurament, perquè això de donar un cop de mà a la botiga sense que ningú m’ho demani no és gaire habitual. 

		  Quan entro al magatzem, faig una abraçada al pare i em poso a col·locar carbassons amb ell. 

			—Que no tens deures, avui? —em pregunta, també estranyat. 

			Aquí ve el segon punt del pla infal·lible que he de complir: 

			—Sí, de matemàtiques màgiques. Ara quan t’acabi d’ajudar els faré —contesto, fidel al pla infal·lible. 

			De poc que no li cau un carbassó a terra, perquè, és clar, normalment m’han d’insistir força perquè estudiï matemàtiques màgiques… Són molt difícils! 

		  En resum, que quan acabo d’ajudar el pare amb els carbassons amb sidral i també de fer els deures, passo al tercer i penúltim punt del pla infal·lible: 

			Quan seiem a sopar, els pares ja estan força sorpresos. La mare no triga gaire a treure el tema i a fer la pregunta de part de tots dos: 

			—A veure, Clàudia, què ens has de dir? 

			Podria fingir que no m’ho esperava, però la veritat és que sí, perquè els pares em coneixen fins i tot més bé que jo mateixa, i per això sé que estan convençuts que estic tramant alguna cosa. O sigui que passo al quart i últim punt del pla infal·lible: 

			—Ja sabeu que aquesta setmana arriba en Lluc a Unicòrnia… 

			—Sí, oi tant que ho sabem. I estàs molt emocionada —diu el pare, acariciant-me el braç. 

			—Exacte. I també sabeu que, quan jo vaig arribar a Unicòrnia, em va costar una mica adaptar-m’hi… 

			—Sí, oi tant, ho sabem —contesta la mare. D’aquesta manera, es van passant el torn de paraula l’un a l’altre. 

			—Doncs he pensat que, perquè en Lluc se senti bé aquí des del principi, és molt important que conegui gent i faci amics, i per això… 

			Entesos, he aconseguit pronunciar tot el discurs que tenia memoritzat; ara només me’n falta el final.

			—Per això…? —pregunta el pare, alçant les celles, curiós. 

			—M’agradaria fer una festa de pijames a casa amb uns quants companys de classe per donar la benvinguda a en Lluc —acabo d’una tirallonga. 

			Ja està! Ja ho he dit! Ja no hi ha marxa enrere. Ara només falta esperar la seva reacció. Pla infal·lible acomplert! 

			
		[image: imagen]

			
			El pare i la mare es miren, assimilant la informació, però sense donar-me cap resposta. Un inclina el cap, l’altre retorça les mans, ara arronsa les espatlles, s’estira els dits, frunzeix els llavis… Què és això? Un llenguatge secret? 

			Si us plaaaaaau! I jo aquí… ben nerviosa! Que triguin tant a contestar, definitivament, em fa mala espina. 

			Coses que

		  em fan mala espina: 

			
			✶ Els espaguetis amb verdures. Quina manera d’espatllar la pasta!

			✶ Fer un passeig pel parc. Jo em vull gronxar, no caminar!

			✶ Els regals que no són regals, com ara… un raspall de dents nou o un diccionari 

			✶ Quan vols ensenyar alguna cosa superimportant a la mare i no et mira perquè està ocupada 

			✶La profe fent cara de posar molts deures

			—Us quedaríeu a dormir a la teva habitació? —comença la mare. 

			Em preparo per contestar totes les preguntes de l’interrogatori. 

			—Sí, és clar. 

			—I quants sereu? 

			—Només uns quants, poquets. 

			—Ajudaràs a organitzar-ho tot? 

			—Per descomptat. 

			La mare assenteix satisfeta i observa el pare, que la mira a ella i després a mi

			
			
		
			
		
			

			
			
			
			
			
			
		
			

			
			
			
		
			
			
			
			
		

		

	


Unicòrnia, aventures amb brilli-brilli

Acabo de rebre una notícia fabulosa... el meu cosí Lluc s'ha mudat a Unicòrnia!



Aquí la pizza vola, la pintura és màgica i hi ha un carnaval improvisat amb els unicorns.



La Paula, la Sara i jo hem organtizat la millor festa de pijames per rebre en Lluc i hem convidat els companys de classe, però els pares m'han posat una condició: durant la festa, no podem sortir de casa.



Acabo de rebre una notícia fabulosa... el meu cosí Lluc s'ha mudat a Unicòrnia!



Aquí la pizza vola, la pintura és màgica i hi ha un carnaval improvisat amb els unicorns.



La Paula, la Sara i jo hem organtizat la millor festa de pijames per rebre en Lluc i hem convidat els companys de classe, però els pares m'han posat una condició: durant la festa, no podem sortir de casa.



Aconseguiré complir el tracte?



Escola, amistat i unicorns en una sèrie de primeres lectures plena de màgia:



 —Precioses i divertides il·lustracions que acompanyen la història a cada pàgina.



—Text senzill i entretingut, fàcil de llegir i d'entendre.



—Amb purpurina (sí, brilli-brilli!) a la coberta.



—Per als joves lectors a qui els agradin els unicorns o vulguin florar entre núvols de sucre.



—De l'autora bestseller Ana Punset, que també somia en volar amb unicorns.



 Benvinguts a Unicòrnia! 


L'Ana Punset va néixer a Tarragona el 1981 on va viure fins que va començar els estudis universitaris de Comunicació Audiovisual a la Universitat Pompeu Fabra, a Barcelona. Després de participar en alguns projectes de cinema i televisió i cursar el Màster d'Escriptura per a Cinema i Televisió de la Universitat Autònoma de Barcelona, a més de diversos cursos de l'Escola d'Escriptors de Madrid, va començar a treballar al món de la premsa escrita. És autora de la sèrie juvenil «El club de les vambes vermelles», que s'ha convertit en un gran èxit de ventes.

